บัวหลวงคว้า2รางวัลตอกย้ำผู้นำกองทุน
บลจ.บัวหลวงคว้า 2 รางวัล &#8220;บลจ.ยอดเยี่ยมรองชนะเลิศกองทุนสำรองดีเด่น&#8221; ประเภทกองทุนร่วม ตอกย้ำผู้นำด้านบริหารกองทุน
28 พ.ย. 2555

บลจ.บัวหลวงคว้า 2 รางวัล “บลจ.ยอดเยี่ยมรองชนะเลิศกองทุนสำรองดีเด่น” ประเภทกองทุนร่วม ตอกย้ำผู้นำด้านบริหารกองทุน
รายงานข่าวจากบริษัทหลักทรัพย์จัดการกองทุนรวม (บลจ.) บัวหลวง แจ้งว่า เมื่อวันที่ 22 พ.ย.2555 บลจ.บัวหลวง ได้รับรางวัลบริษัทหลักทรัพย์จัดการกองทุนยอดเยี่ยม จากงาน SET Awards 2012 จัดโดยตลาดหลักทรัพย์ร่วมกับวารสารการเงินธนาคาร ปีที่ 9 
นอกจากนี้ กองทุนสำรองเลี้ยงชีพสินสถาพรฯ ของบริษัท ยังได้รับรางวัลรองชนะเลิศกองทุนสำรองเลี้ยงชีพดีเด่น ประเภทกองทุนร่วม (Pooled Fund) จากสมาคมกองทุนสำรองเลี้ยงชีพ ซึ่งได้จัดงานมอบรางวัลจากการประกวด “โครงการประกวดกองทุนสำรองเลี้ยงชีพดีเด่น” เป็นครั้งแรก เพื่อประชาสัมพันธ์กองทุนสำรองเลี้ยงชีพ หนึ่งในเสาหลักของระบบการออมเพื่อวัยเกษียณให้เป็นที่รู้จักมากขึ้นและผลักดันให้เกิดกองทุนสำรองเลี้ยงชีพที่ดีมีคุณภาพ สอดคล้องกับความต้องการและความจำเป็นของสมาชิกกองทุน 
กองทุนสำรองเลี้ยงชีพสินสถาพรฯ มีนายจ้างหลายรายอยู่ในกองทุนเดียวกัน ภายใต้นโยบายการลงทุน ตามที่คณะกรรมการกลางของกองทุนกำหนดและให้สมาชิกเลือกนโยบายการลงทุนเอง 
นางวรวรรณ ธาราภูมิ ประธานเจ้าหน้าที่บริหาร บลจ.บัวหลวง กล่าวว่า ทั้งสองรางวัลถือเป็นความภาคภูมิใจ โดย บลจ.บัวหลวง มีทีมบริหารกองทุนที่มีวิสัยทัศน์ กลยุทธ์ที่สอดคล้องกับแนวโน้มตลาด รวมทั้งมีทีมแนะนำการลงทุนที่เก่ง มีระบบควบคุมความเสี่ยงตรวจสอบที่มีประสิทธิภาพ ระบบการทำงานหลังบ้านที่พร้อมและยังจะต้องพัฒนาต่อไป
ทั้งนี้ นับเป็นครั้งที่สองสำหรับรางวัล บลจ.ยอดเยี่ยม หลังจากเคยได้รับในปี 2552 สะท้อนความสามารถในการบริหารกองทุนของบริษัทได้ดี